बिहार में बाल अपराधियन के कारस्तानियन से पुलिस प्रशासन हिल गइल बा. बाल अपराध के मामला पटना तक ही सीमित नइखे बलुक दोसर जिलन में भी वायरस के तरे फइलत जा रहल बा. पटना से संजय उपाध्याय के रिपोर्ट...
जेल के सीखचन में बंद संगठित गैंगस्टरन के गतिविधि अब सीमित हो गइल बा, बाकिर खतरा के घंटी बजावत बाल अपराधी पुलिस के होश उड़ा दिहले बाड़े. सूबा के राजधानी पटने ना बलुक समूचा बिहार में उनकर कारस्तानी एह हद ले बढ़ गइल बा कि एगो कमिटी गठित कऽ के रोकथाम खातिर वरीय पुलिस अधिकारियन से सलाहो मांगल जा रहल बा. उनकर अपराध के प्रवृत्ति अतना खतरनाक अउर योजनाबद्ध बा कि पुलिस अनुसंधान टीम तक के रोंगटा खड़ा हो जा रहल बा, बाकिर त्रासदी ई बा कि संगीन मामला में भी भारतीय दण्ड संहिता के मोताबिक उनके सजा दी नइखे जा सकत काहेंकि मामला बाल अपराध पऽ अटक के जुवेनाईल लॉ के तहत चलावल जा रहल बा. पिछला चार बरिस में बाल अपराधी अपराध के अइसन क्रूरतम कारस्तानी कइले बाड़ें कि जेल में बंद गैंगस्टर भी कांप जइहन. त्रासदी तऽ ई बा कि अपराध के कुल्ही श्रेणियन में उनकर कदम फंसत जा रहल बा. अव्वल तऽ ई कि रिहायशी स्कूलन में पढ़े वाला संभ्रांत घर के बचवन के साइबर क्राईम के अतना महीन जानकारी बा कि बड़-बड़ अफसरन के भी ऊ चूना लगावे से नइखे चूकऽत. मिसाल के तौर पऽ प्लस टू के छात्र नवजोत कुमार अउर सारांश के ही लीहीं जवन हाले में विधान सभा के डिप्टी सेक्रेटरी के श्रीकृष्णापुरी स्थित एटीएम से तब राशि निकाल लीहलस जब सेक्रेटरी साहब से राशि ना निकलल. निकलत भी कइसे कारामात तऽ उहे कइले रहे. इनकर मोडस ऑफ ऑपरेन्डी बड़ा विचित्र बा. पहिले ई एटीएम से राशि निकासी बिन्दु पऽ पिन फंसा के शर्ट के कॅालर के पाछे खुफिया कैमरा लगा के आसपास मंडरात रहेलन. राशि ना निकलला पऽ ग्राहक जब पड़ताल खातिर कहीं मोबाईल से बात कऽरत रहेलन तबतक भीतर घुस के ई हाथ के सफाई कऽ लेत बाडऩ. हालांकि ई पुलिस के हत्था चढ़ गइलन अउर पुलिस के सामने एगो संगठित गिरोह के पर्दाफाश भी कइलन. पटना के एगो रिहायशी स्कूल के 16 बरिस के सारांश एकर मास्टर मांईड हऽ. ओकर जीवनशैली हाईफाई बा अउर चेहरा पऽ चॉकलेटी विनम्रता, बाकिर दिमाग से खूबे शातिर. अबहिन ले ई गिरोह करीब 20गो वारदातन के अंजाम दे के मंहगा गाडिय़न पऽ ऐश करत रहल बा. पटना के सिटी एसपी जयंतकांत कहत बानी, लकदक जीवनशैली के आकर्षण में आ के ई अपराध के दलदल में घुस रहल बाड़े. ई समाज अउर पुलिस दूनों खातिर खतरा बा. एसपी साहब के अचरज एह बात के भी बा कि उनका महंग जीवनशैली के बारे में अभिभावक पूछल तक मुनासिब ना समझत हवे. सारांश के ही लीहीं. कांच उमिर में ही कालाधन के कमाई से ऊ 10 लाख के होंडा सिटी खरीदलस अउर लाखन अरजलस. देखात तऽ अइसन बा जइसे कि कवनो राजकुमार! अतने ना तहजीब तऽ अइसन कि पुलिसो क्षण भर खातिर धोखा खा गइल.
ई पटना के अकेल घटना ना हऽ अउर ना ही अकेल गिरोह. पटना से लिहले दूर-दराज ले अनगिनत गिरोह सक्रिय बाड़े. कुछ समय पहिले तऽ पटना ताबड़तोड़ स्कूली छात्रन के अपहरण आ हत्या से दहल गइल रहे. पटना-खगौल स्थित डीएवी के नौवीं कक्षा के एगो छात्र के योजनाबद्ध तरीका से ओही के साथी अपहरण कऽके 25 फीट के बोरिंग वाला गड़हा में ब्लेड से ओकरा नस के काट के मुआ दीहले अउर उनका परिजन से फिरौती के रकम के मांगो करे लगलन. पकड़ल गइला पऽ खुलासा कइले कि पइसा कमाये के आसान राह के ऊ ढूंढत रहले ताकि जरूरतन के पूरा कइल जा सके. बाकिर ऊ कुल्ही खात-पीइत घर के रहलन, कमी कवनो चीज के ना रहे. बाकिर ना रहे तऽ महंग गाड़ी अउर घूमे खातिर पइसा. हत्या के साजिश के जवना तरे ऊ पुलिस के सोझा खुलासा कइले रहन ओकरा से आईपीएस अधिकारी भी कुछ देर खातिर सन्न रह गइलन. हैरतअंगेज तऽ ई बा कि मर्डर के पूरा प्लॉट ही ऊ खुदे बनवलन, फिलिम के देख के. मसलन 25 फीट गहिर गड़हा के ऊपर जब उनका के बइठवले रहन तऽ ऊ लोग ओकरा कोल्ड ड्रिंक्स के बोतल में नशीला दवा मिला दीहले रहे. पूरा बोतल पीअत ऊ बेहोश हो गइल अउर फेर ऊ लोग रस्सी के सहारे घुसा दीहले उनका के नीचे तक. तल में जा के ओकरा नस के काट दिहले ताकि ऊ ईहवे दम तोड़ देस. भइल भी ईहे. एकरा पहिले केपीएस स्कूल के आदित्य के अठवीं में पढ़े वाला विकास, लव अउर सूरज मिल के पहिले अपहरण कइलन अउर फेर हत्या. एह कुल्ही मामला में एगो बात सामने आइल कि पढ़े वाला कुल्ही छात्र ना खाली अच्छा घर के रहलन बलुक पढ़े में भी अच्छा रहलन. महज महंग भौतिक जरुरतन के पावे खातिर ऊ कुल्ही कुकर्म करत रहलन. बाल अपराध के मामला पटना के अलावा दोसरो जिला में भी वायरस के तरे फइलत जा रहल बा. ई घटना पुलिस मुख्यालय के अतना झकझोर दिहलस कि एकरा से निपटे के उपाय पऽ विमरस होखे लागल बा. बाकिर पुलिस के पास अबहिन रिकार्डे नइखे कि बाल अपराधियन के केतना संख्या बा. बावजूद एकरा के अलार्मिंग मानत एह से निपटे के निर्देश जारी कऽ दीहल गइल बा.
परिवारे ना समूचा सामाजिक व्यवस्था बा दोषी
विनय कुमार, मनोवैज्ञानिक
पटना के मनोवैज्ञानिक विनय कुमार कहत बानी कि परिवार में उचित देखभाल अउर नैतिक शिक्षा के कमी के चलते युवकन में एह तरे के प्रवृत्ति पनपत बिया. घर में माता-पिता के व्यस्तता अउर लापरवाही उनका के स्वछन्दे ना बलुक निर्लज्जो बना दीहले बा. जब तक शरम रहे ला तबतक नैतिक अपराध ना होखेला. एह में दोष परिवार से ले के समूचा सामाजिक व्यवस्था के बा. किशोरावस्था में पांव पड़ते उनकर भौतिक कल्पना के उड़ान ऊंच होखे लागेला, जवना के पूर्ति ना होखे पऽ ऊ शार्ट-कट में अपराध के ओर उन्मुख हो रहल बाड़े. समय रहत इनका के ना रोकल गइल तऽ पूरा समाज दूषित होखे लागी. ऊ कहत हवें कि व्यक्तिवादी परिवार में एह तरे के मनोविज्ञान जल्दी विकसित होत बा काहेंकि ओहिजा देखे-सुने वाला जादा लोग ना रहेलन. एकरा उल्टा संयुक्त परिवार में सबकर निगाह सभ पऽ रहेला, जवना से बच्चा अनुशासन के घेरा में रहेलन. विनय कहत हवें कि परिवार नाम के संस्थो विघटन के कगार पऽ बा अउर भौतिक संसाधन विकास के राह पऽ. कईगो घरन में तऽ बच्चा टीवी देख के दिन काट देलन अउर ओकरा दृश्यन के आपन मानस पटल पऽ रख के ओकर खोज करत हवें. ना मिलला पऽ ऊ अपराध करत बाड़े. अपराध के ट्रेनिंग उनका घर में ही टीवी सीरियलन के माध्यम से मिल भी जात बा. अभिभावको एकरा खातिर कम जिम्मेवार नइखन. एही से पहिले घरे में समुचित ट्रेनिंग होखे के चाहीं.
मुख्यालय बनवलस सलाह समिति
राज्य में लगातार बढ़ रहल बाल अपराध के देखत पुलिस मुख्यालय वरीय पुलिस पदाधिकरियन के एगो समिति बना के सुझाव मंगले बा. मुख्यालय के सुझाव मिले भी लागल बा. अवकाशप्राप्त एडीजी राजवर्धन शर्मा कहत बानी कि पुलिस के हाईटेक बनावत साइबर में निपुण करे के होई, काहेंकि हाल के दिनन में देखल गइल बा कि शहरन में जादातर मामला साइबर क्राईम के बा. कुछ अफसर आपन राय दीहले बाड़े कि पुलिसिंग के प्रणाली बदले के होई, काहेंकि अपराध खातिर उमिर के अब कवनो बंदिश नइखे रह गइल. अब किशोरवय अपराध अतना संगीन हो रहल बा कि सावधानी अउर नाजुकता दूनो के जरूरत बा. दोसरा ओर हालात ई बा कि साइबर सेल के कुल्ही एक्सपर्ट अधिकारियन के पटना साइबर सेल से तबादला जिला में हो गइल बा. नतीजा साइबर सेल में अनुभवहीन अधिकारियन के टीम जमा हो गइल बिया.
bho_Deva bho_Deva bho_Deva bho_Deva hin_Deva bho_Deva bho_Deva bho_Deva